Na temelju članka 6. stavka 1. i 2. Zakona o savjetima mladih („Narodne novine“, broj 41/14 i 83/23), članka 35. Zakona o lokalnoj i područnoj (regionalnoj) samoupravi *(„Narodne novine“ broj 33/01, 60/01, 129/05, 109/07, 125/08, 36/09, 150/11, 144/12, 19/13, 137/15, 123/17, 98/19 i 144/20)* te članka 27. Statuta Grada Zadra *(„Glasnik Grada Zadra“, broj: 9/09, 28/10, 3/13, 9/14, 2/15 - pročišćeni tekst, 3/18, 7/18 - pročišćeni tekst, 15/19, 2/20, 3/21 i 14/23 - pročišćeni tekst)*, Gradsko vijeće Grada Zadra na \_\_\_\_\_ sjednici održanoj dana \_\_\_\_\_\_ donosi

**O D L U K U**

**o osnivanju**

**Savjeta mladih Grada Zadra**

1. **OPĆE ODREDBE**

**Članak 1.**

Ovom se Odlukom osniva Savjet mladih Grada Zadra ( u daljnjem tekstu: Savjet mladih) te se uređuje sastav, izbor članova, konstituiranje, mandat, djelokrug rada, način rada, radna tijela, financiranje rada i programa, osiguranje prostornih i drugih uvjeta za rad te druga pitanja od značaja za rad Savjeta mladih.

 Riječi i pojmovi koji se koriste u ovoj Odluci, a koji imaju rodno značenje, odnose se jednako na muški i ženski rod, bez obzira u kojem su rodu navedeni.

**Članak 2.**

Savjet mladih je savjetodavno tijelo Grada Zadra koje promiče i zagovara prava, potrebe i interese mladih u cilju njihovog sudjelovanja i odlučivanja o upravljanju javnim poslovima od interesa i značaja za mlade, aktivno uključivanje mladih u javni život te informiranje i savjetovanje mladih u svojoj lokalnoj zajednici.

Savjet mladih svojim djelovanjem, prijedlozima i mišljenjima ima utjecaj na pripremu, donošenje i provedbu odluka Gradskog vijeća koje su od interesa za mlade.

1. **SASTAV, NAČIN I POSTUPAK IZBORA ČLANOVA SAVJETA MLADIH**

**Članak 3.**

Savjet mladih broji 11 članova, uključujući predsjednika i zamjenika.

U Savjet mladih se biraju mladi koji u trenutku podnošenja kandidatura za članstvo u Savjetu imaju od navršenih petnaest (15) do navršenih trideset (30) godina života te koji imaju prebivalište ili boravište na području grada Zadra.

Osoba ne može istodobno biti član Savjeta i član Gradskog vijeća Grada Zadra.

**Članak 4.**

Postupak izbora članova Savjeta mladih pokreće Gradsko vijeće na temelju ove Odluke i objavom Javnog poziva za isticanje kandidatura.

Javni poziv se objavljuje na web stranicama Grada Zadra i u lokalnom dnevnom tisku nakon stupanja na snagu Odluke iz st.1. ovog članka.

Grad Zadar prema dostupnim kontaktima, obavijest o objavi javnog poziva za isticanje kandidatura dostaviti će udrugama mladih i za mlade, srednjim školama, visokim učilištima i pomladcima političkih stranaka koji djeluju na području grada.

**Članak 5.**

Javni poziv za isticanje kandidatura mora sadržavati opis postupka, uvjete za isticanje kandidatura, rokove za prijavu, rokove u kojima će biti provedena provjera zadovoljavanja formalnih uvjeta prijavljenih kandidata te rok izbora članova Savjeta mladih.

 Ako na javni poziv ne pristigne najmanje onaj broj važećih kandidatura koji odgovaraju broju članova utvrđenih u članku 3. ove Odluke, javi poziv za isticanje kandidatura ponoviti će se najkasnije u roku od šest mjeseci od dana objave prethodnog javnog poziva.

 Kandidati koji podnesu važeće prijave na ponovljeni javni poziv bit će birani u Savjet mladih redovitim postupkom, s tim da broj izabranih članova može biti manji nego što je utvrđen u članku 3. ove Odluke, ali ne može biti manji od najnižeg broja propisanog Zakonom o savjetima mladih (u daljnjem tekstu: Zakon).

 Javni pozivi za isticanje kandidatura ponavljati će se sukladno stavku 2. ovog članka do konstituiranja Savjeta mladih.

**Članak 6.**

Kandidature za članove Savjeta mladih temeljem javnog poziva za isticanje kandidatura ističu udruge koje su sukladno statutu ciljano i prema djelatnostima opredijeljene za rad s mladima i za mlade, udruge nacionalnih manjina u Republici Hrvatskoj, učenička vijeća, studentski zborovi, pomladci političkih stranaka, sindikalne ili strukovne organizacije u Republici Hrvatskoj te neformalne skupine mladih.

Kada je predlagatelj kandidature iz prethodnog stavka ovog članak neformalna skupina mladih ona mora biti skupina od najmanje 20 mladih.

**Članak 7.**

Kandidature za članove Savjeta mladih podnose se u pisanom obliku Odboru za izbor i imenovanje Gradskog vijeća ( u daljnjem tekstu: Odbor) u roku od 15 dana od dana objave javnog poziva.

Kandidatura iz prethodnog stavka mora sadržavati:

* naziv i sjedište ovlaštenog predlagatelja
* ime i prezime, datum i godinu rođenja te adresu prebivališta ili boravišta
* obrazloženje kandidature
* životopis kandidata

Kada je predlagatelj kandidature neformalna skupina mladih iz članka 6. st. 2. ove Odluke kandidatura mora, osim podataka o kandidatu iz stavka 2. ovog članka, sadržavati i podatke o svim predlagateljima (ime i prezime, datum i godinu rođenja te adresu prebivališta).

**Članak 8.**

Nakon zaprimanja kandidatura za članove Savjeta mladih, Odbor obavlja provjeru formalnih uvjeta prijavljenih kandidata te u roku od 15 dana od isteka roka za podnošenje prijava, sastavlja izvješće o provjeri formalnih uvjeta te utvrđuje popis važećih kandidatura.

Izvješće o provjeri formalnih uvjeta i popis važećih kandidatura koji mora sadržavati: naziv predlagatelja, ime i prezime te datum i godinu rođenja kandidata, Odbor dostavlja Gradskom vijeću te ih objavljuje na web stranicama Grada Zadra.

**Članak 9.**

Gradsko vijeće na prvoj sjednici nakon objave popisa važećih kandidatura raspravlja izvješće o provjeri formalnih uvjeta.

Nakon rasprave o izvješću o provjeri formalnih uvjeta, Gradsko vijeće s popisa važećih kandidatura javnim glasovanjem bira članove Savjeta.

**Članak 10.**

U slučaju da nije moguće izabrati Savjet mladih zbog dva ili više kandidata s jednakim brojem glasova, glasovanje se ponavlja za izbor kandidata do punog broja članova Savjeta mladih između onih kandidata koji u prvom krugu nisu izabrani jer su imali jednak broj glasova. Glasovanje se ponavlja dok se ne izaberu svi članovi Savjeta.

Rezultati izbora za članove Savjeta mladih objavljuju se na web stranicama Grada Zadra.

1. **KONSTITUIRANJE I MANDAT ČLANOVA SAVJETA MLADIH**

**Članak 11.**

Savjet mladih mora se konstituirati u roku od 30 dana od dana objave rezultata izbora.

Prvu sjednicu Savjeta mladih dužan je sazvati predsjednik Gradskog vijeća koji predsjedava sjednici do izbora predsjednika Savjeta mladih.

 Savjet mladih je konstituiran izborom predsjednika Savjeta mladih.

 Obavijest o konstituiranju objavljuje se na web stranicama Grada Zadra.

**Članak 12.**

 Predsjednika i zamjenika predsjednika Savjeta mladih biraju i razrješuju članovi Savjeta mladih većinom glasova svih članova Savjeta mladih.

 Ako Savjet mladih u roku od 30 dana od dana proglašenja službenih rezultata izbora za članove Savjeta ne izabere predsjednika Savjeta mladih, Gradsko vijeće objaviti će novi javni poziv za izbor članova i zamjenika članova Savjeta mladih.

**Članak 13.**

Mandat članova Savjeta mladih počinje danom konstituiranja Savjeta i traje do dana stupanja na snagu odluke Vlade Republike Hrvatske o raspisivanju sljedećih redovitih izbora koji se održavaju svake četvrte godine sukladno odredbama zakona kojima se uređuju lokalni izbori, odnosno do dana stupanja nas snagu odluke Vlade Republike Hrvatske o raspuštanju Gradskog vijeća sukladno odredbama kojima se uređuje lokalna i područna (regionalna) samouprava.

Gradsko vijeće razriješiti će člana Savjeta mladih i prije isteka mandata ako neopravdano izostane s najmanje 50% sjednica Savjeta mladih tijekom jedne godine te na osobni zahtjev člana Savjeta mladih.

Član Savjeta mladih koji za vrijeme mandata navrši 30 godina života nastavlja s radom u Savjetu mladih do isteka mandata na koji je izabran.

**Članak 14.**

Ako se broj članova Savjeta mladih spusti ispod dvije trećine početnog broja, Gradsko vijeće će provesti postupak dodatnog izbora za onoliko članova koliko ih je prestalo biti članom prije isteka mandata. Na postupak dodatnog izbora odgovarajuće se primjenjuju odredbe ove Odluke koje se odnose na izbor članova Savjeta mladih.

Mandat članova Savjeta mladih izabranih postupkom dodatnog izbora traje do isteka mandata članova Savjeta mladih izabranih u redovitom postupku biranja članova Savjeta mladih.

**Članak 15.**

 Gradsko vijeće raspustiti će Savjet mladih ako Savjet mladih ne održi sjednicu dulje od šest mjeseci.

1. **DJELOKRUG I NAČIN RADA SAVJETA MLADIH**

**Članak 16.**

U okviru svog djelokruga Savjet mladih:

* raspravlja na sjednicama Savjeta mladih o pitanjima značajnim za rad Savjeta mladih kao i o pitanjima iz djelokruga Gradskog vijeća koji su od interesa za mlade
* inicira Gradskom vijeću donošenje odluka, programa i drugih akata od značaja za mlade i unaprjeđenje položaja mladih na području Grada Zadra
* inicira Gradskom vijeću raspravu o pojedinim pitanjima od značenja za mlade te način rješavanja navedenih pitanja
* putem svojih predstavnika sudjeluje u radu Gradskog vijeća prilikom donošenja odluka, mjera, programa i drugih akata od osobitog značenja za unaprjeđivanje položaja mladih na području Grada Zadra, davanjem mišljenja, prijedloga i preporuka o pitanjima i temama od interesa za mlade
* sudjeluje u izradi, provedbi i praćenju provedbe lokalnih programa za mlade, daje pisana očitovanja i prijedloge nadležnim tijelima o potrebama i problemima mladih, a po potrebi predlaže i donošenje programa za otklanjanje nastalih problema i poboljšanja položaja mladih
* predlaže Gradskom vijeću i daje na odobrenje program rada Savjeta mladih popraćen financijskim planom radi ostvarivanja programa rada Savjeta mladih
* podnosi godišnje izvješće o radu
* potiče informiranost mladih o svim pitanjima značajnim za unaprjeđenje položaja mladih, međusobnu suradnju Savjeta mladih u Republici Hrvatskoj te suradnju i razmjenu iskustava s organizacijama civilnog društva i odgovarajućim tijelima drugih zemalja
* potiče mlade na aktivnu participaciju u lokalnoj samoupravi te ih prema potrebi poziva na sjednice i uključuje u svoj rad
* potiče razvoj financijskog okvira provedbe politike za mlade i podrške razvoju i organizacije mladih i za mlade, te sudjeluje u programiranju prioriteta natječaja i određivanja kriterija financiranja organizacija mladih i za mlade
* obavlja i druge savjetodavne poslove od interesa za mlade.

**Članak 17.**

Savjet mladih donosi Poslovnik o radu koji se donosi većinom glasova svih članova Savjeta mladih.

Poslovnikom o radu pobliže se uređuje način rada Savjeta mladih u skladu sa Zakonom o savjetima mladih i ovom Odlukom.

**Članak 18.**

Savjet mladih održava redovite i izvanredne sjednice koje saziva i njima predsjeda predsjednik Savjeta mladih.

Sjednice se održavaju najmanje jednom svaka tri mjeseca, a po potrebi i češće.

Predsjednik Savjeta mladih dužan je na prijedlog najmanje 1/3 članova Savjeta mladih sazvati izvanrednu sjednicu Savjeta u roku od 15 dana od dana dostave zahtjeva.

**Članak 19.**

Sjednica Savjeta mladih može se održati i elektroničkim putem.

Članovima Savjeta mladih koji ne mogu prisustvovati sjednici Savjeta mladih koja se održava fizički omogućiti će se, sukladno tehničkim i organizacijskim mogućnostima, sudjelovanje na sjednici Savjeta mladih elektroničkim putem odnosno audio i/ili videokonferencijskim putem.

Članovi Savjeta mladih koji će na sjednici Savjeta sudjelovati na način opisan stavkom 2. ovog članka, o tome će predsjednika Savjeta obavijestiti najkasnije tri dana prije održavanja sjednice Savjeta.

**Članak 20.**

Savjet mladih na svojim sjednicama može pravovaljano odlučivati ako je na sjednici nazočna većina članova Savjeta mladih.

Odluke se donose većinom glasova nazočnih članova, ako ovom Odlukom nije drugačije određeno.

Ako su prilikom odlučivanja glasovi podijeljeni na jednak broj glasova za i protiv, odlučujući je glas predsjednika.

**Članak 21.**

Član Savjeta mladih koji ima osobni interes u donošenju odluka o nekim pitanjima, može sudjelovati u raspravi o tom pitanju, ali je izuzet od odlučivanja.

Smatra se da je član Savjeta mladih neposredno osobno zainteresiran za donošenje odluke o nekom pitanju ako se odluka odnosi na projekt u kojem osobno sudjeluje ili sudjeluje pravna osoba u kojoj on ima udio u vlasništvu ili je član Savjeta mladih ujedno i član pravne osobe ili njezinih tijela upravljanja.

O neposrednoj osobnoj zainteresiranosti člana savjeta mladih za donošenje odluke o nekom pitanju odlučuje savjet mladih.

**Članak 22.**

Savjet mladih predstavlja predsjednik Savjeta mladih.

Predsjednik Savjeta mladih:

- saziva i vodi sjednice Savjeta mladih

- predstavlja Savjet mladih prema Gradu Zadru i prema trećim osobama

- obavlja i druge poslove koji su mu stavljeni u nadležnost zakonom, ovom Odlukom i Poslovnikom o radu Savjeta mladih.

Predsjednika Savjeta mladih, u slučaju njegove spriječenosti ili odsutnosti zamjenjuje zamjenik predsjednika.

**Članak 23.**

Ako predsjednik Savjeta mladih ne obavlja svoje dužnosti sukladno zakonu, općim aktima Grada Zadra te Poslovnikom o radu Savjeta mladih, Savjet mladih može natpolovičnom većinom glasova svih članova pokrenuti postupak njegovog razrješenja s funkcije predsjednika Savjeta mladih i izbora novog predsjednika.

Ako Savjet mladih ne pokrene postupak izbora novog predsjednika Savjeta mladih sukladno stavku 1. ovoga članka, Gradsko vijeće može u pisanom obliku sukladno odredbama

Poslovnika o radu Savjeta mladih, uputiti Savjetu mladih inicijativu za pokretanje postupka izbora novog predsjednika Savjeta mladih.

Ako zamjenik predsjednika Savjeta mladih ne obavlja svoje dužnosti sukladno zakonu, općim aktima Grada Zadra te Poslovniku o radu Savjeta mladih, predsjednik Savjeta mladih ili najmanje 1/3 članova Savjeta mladih može pokrenuti postupak za njegovo razrješenje s funkcije zamjenika predsjednika Savjeta mladih i izbor novog zamjenika predsjednika Savjeta mladih.

**Članak 24.**

Odluka o razrješenju predsjednika, odnosno zamjenika predsjednika Savjeta mladih donosi se većinom glasova svih članova Savjeta mladih.

**Članak 25.**

Savjet mladih može osnivati svoje stalne ili povremene radne skupine za uža područja djelovanja te organizirati forume, tribine i radionice za pojedine dobne skupine mladih ili srodne vrste problema mladih.

**Članak 26.**

Svoj rad Savjet mladih temelji na programu rada koji donosi većinom glasova svih članova Savjeta mladih.

Savjet donosi program rada i financijski plan za svaku kalendarsku godinu.

**Članak 27.**

Program rada podnosi se Gradskom vijeću na odobravanje najkasnije do 30. rujna tekuće godine za sljedeću kalendarsku godinu.

Program rada sadržava godišnje aktivnosti Savjeta mladih u skladu s njegovim djelokrugom rada i to:

-sudjelovanje u kreiranju i praćenju provedbe lokalnog programa djelovanja za mlade

- konzultiranje s organizacijama mladih o temama bitnima za mlade

- suradnja s tijelima jedinica lokalne odnosno područne (regionalne) samouprave u politici za mlade

- suradnja s drugim savjetodavnim tijelima mladih u Republici Hrvatskoj i inozemstvu.

Program rada Savjeta mladih popraćen financijskim planom može sadržavati i ostale aktivnosti važne za rad Savjeta mladih i poboljšanje položaja mladih, a u skladu s propisanim djelokrugom Savjeta mladih.

**Članak 28.**

Savjet mladih podnosi Gradskom vijeću godišnje izvješće o svom radu do 31. ožujka tekuće godine za prethodnu godinu te ga dostavlja Gradonačelniku Grada Zadra.

Izvješće iz stavka 1. ovog članak Gradonačelnik objavljuje na web stranicama Grada Zadra.

1. **FINANCIRANJE, PROSTORNI I DRUGI UVJETI ZA RAD SAVJETA MLADIH**

**Članak 29.**

Financijska sredstva za rad Savjeta mladih osiguravaju se u proračunu Grada Zadra na temelju Programa Savjeta mladih.

Prostorne, tehničke i administrativne uvjete za nesmetano i učinkovito funkcioniranje Savjeta mladih osigurava Grad Zadar.

Stručne i administrativne poslove za potrebe rada Savjeta mladih obavlja Upravni odjel u čijem djelokrugu su poslovi vezani za Savjet mladih u koordinaciji sa odgovarajućim upravnim odjelima Grada.

**Članak 30.**

Članovi Savjeta mladihprimaju naknadu za svoj rad u iznosu od 27,00 eura za mjesec u kojem je održana sjednica Savjeta mladih i ako su bili nazočni sjednici, neovisno o tome koliko je sjednica u tom mjesecu održano.

Članovi Savjeta mladih Grada Zadra koji su predstavnici Savjeta mladih Zadarske županije imaju pravo na naknadu za svoj rad samo po jednoj osnovi i to u Savjetu u kojem članovi Savjeta primaju naknadu za rad u višem iznosu.

Članovi Savjeta mladih imaju pravo na naknadu troškova prijevoza na sjednice i sa sjednica Savjeta mladih javnim prijevozom u visini cijene dnevne karte javnog prijevoznika.

 Članovima Savjeta mladih može se odobriti i naknada troškova smještaja neposredno vezanih uz rad Savjeta mladih koji su predviđeni u Programu iz članka 27. ove Odluke.

1. **ODNOS SAVJETA MLADIH S GRADSKIM VIJEĆEM I IZVRŠNIM TIJELIMA GRADA**

**Članak 31.**

Gradsko vijeće dostavlja Savjetu mladih sve pozive i materijale za svoje sjednice te zapisnike s održanih sjednica u istom roku kao i članovima predstavničkog tijela te na drugi prikladan način informira Savjet mladih o svim svojim aktivnostima.

Predsjednik Gradskog vijeće po potrebi, a najmanje svakih šest mjeseci održava zajednički sastanak sa Savjetom mladih na kojem raspravljaju o svim pitanjima od interesa za mlade te o suradnji Gradskog vijeća i drugih tijela Grada sa Savjetom mladih. Inicijativu za zajednički sastanak Gradskog vijeća i Savjeta mladih može pokrenuti i Savjet mladih.

Na zajednički sastanak predsjednika Gradskog vijeća i Savjeta mladih mogu biti pozvani i stručnjaci iz pojedinih područja vezanih za mlade i rad s mladima.

Na prijedlog Savjeta mladih Gradsko vijeće će raspraviti pitanje od interesa za mlade i to najkasnije na prvoj sljedećoj sjednici od dana dostave zahtjeva Savjeta mladih pod uvjetom da je prijedlog podnesen najkasnije sedam dana prije održavanja sjednice Gradskog vijeća.

Predsjednik, zamjenik predsjednika ili drugi član Savjeta mladih kojeg Savjet imenuje dužan je odazvati se pozivima na sjednice Gradskog vijeća, prisustvovati sjednicama s pravom sudjelovanja u raspravi, ali bez prava glasa te dostaviti svaki podatak ili izvještaj koji o pitanju iz njegova djelokruga zatraži Gradsko vijeće.

**Članak 32.**

Savjet mladih surađuje s Gradonačelnikom redovitim međusobnim informiranjem, savjetovanjem te na druge načine.

Gradonačelnik po potrebi, a najmanje svakih šest mjeseci održava zajednički sastanak sa Savjetom mladih na kojem raspravlja o svim pitanjima od interesa za mlade te o međusobnoj suradnji i dugim pitanjima.

Gradonačelnik svakih šest mjeseci pisanim putem obavještava Savjet mladih o svojim aktivnostima od važnosti i interesa za mlade.

**Članak 33.**

Grad Zadar dužan je jednom godišnje i to najkasnije do 30. travnja tekuće godine za prethodnu godinu, tijelu državne uprave nadležnom za mlade dostaviti podatke o provedbi Zakona o savjetima mladih.

1. **PRIJELAZNE I ZAVRŠNE ODREDBE**

**Članak 34.**

Sastavni dio ove Odluke je i Javni poziv iz članka 4. ove Odluke.

Danom stupanja na snagu ove Odluke prestaje važiti Odluka o osnivanju Savjeta mladih Grada Zadra „Glasnik Grada Zadra“, broj 9/14.

**Članak 35.**

Ova Odluka stupa na snagu osmog dana od dana objave u „Glasniku Grada Zadra“.

**KLASA**:

**URBROJ**:

**Zadar,**

**GRADSKO VIJEĆE GRADA ZADRA**

**PREDSJEDNIK**

 *Ivica Žuvela*